Duas novas publicaziuns per la Val Lumnezia

(lr)

La processiun "dalla fiasta da Nossadunna dallas dolurs" che la plaiv catolica S. Martin a Lumbrein festivescha mintg'onn la segunda dumengia d'october, vala sco ina da las processiuns las pli grondas e represchentativas en Val Lumnezia. A chaschun da l'Onn sontg è cumparida dacurt ina broschura davart l'istorgia e la muntada da questa festa religiusa che attira onn per onn numerus pelegrins ed aspectaturs.
Strusch ina processiun en Val Lumnezia è oz uschè impressiunanta sco quella da Lumbrein. Cunquai che l'interess per questa tradiziun religiusa è creschi ils davos onns talmain, è la plaiv da Lumbrein sa decidida da realisar in guid davart il tema. La finamira da quel è da far accessibel a tut ils interessads l'origin, svilup, cuntegn ed il messadi da la processiun. Il text per la broschura infurmativa ha scrit il burgais da Lumbrein e schurnalist da la ANR, Giusep Capaul. Per il giast da lingua tudestga poi esser in dischavantatg ch'ella è vegnida realisada be per rumantsch. Ina publicaziun bilingua u almain cun resumaziuns tudestgas fiss forsa stada d'avantatg. Tuttina ha ella in'incumbensa impurtanta a Lumbrein: ella duai gidar a mantegnair la processiun sco tradiziun religiusa e testimonianza viva da la cardientscha ed evitar ch'ella daventia in spectacul folcloristic.
A chaschun da la ILHGA è vegnida preschentada in'ulteriura publicaziun che pertutga la Val Lumnezia: in guid davart la cultura da la Val Lumnezia e da Val S. Pieder cun contribuziuns da radund ventg differents auturs ch'han lur ragischs en la regiun u vivan là. Responsabels per la redacziun da la broschura èn stads Duri Blumenthai, Armin Caduff, Curdin Casaulta e Peter Schmid. Il guid vul esser in spievel da la glieud, metter en il center ils umans che vivan en la regiun e betg preschentar - sco previs a l'entschatta – "mo" ina survista da l'art sacral da la regiun. Mo las var 230 bellezza fotografias en alv e nair da la fotografa Lucia Degonda valan la paina da dar in sguard en il guid. Ma er ils texts èn concepids bain, èn spontans, spiertus e sincers. Sco in fil cotschen tras la broschura cumparan adina puspè curts purtrets da persunas extraordinarias.
La publicaziun è ina spezia da guid da cultura e da viadi. Ella cuntegna sper infurmaziuns davart l'istorgia, la lingua, il clima e la geologia, la fauna e flora, er recepts da tratgas spezialas e tips pratics per il giast. Il cudesch ch'è - deplorablamain - scrit be per tudestg è damai in bun guid per giasts ed indigens ed ina bella chaschun d'unir en ina publicaziun la Val Lumnezia e Val S. Pieder.